फेल हुआ तो वीडियो प्लेटफॉर्म बना; पहला ऑफिस गैराज में था, आज दुनियाभर में 229 करोड़ यूजर्स
The History of YouTube Explained: Which Channel Has the Most Subscriptions? क्सफोर्ड इकॉनोमिक्स की रिपोर्ट के अनुसार, 2021 में भारतीय यूट्यूबर्स ने GDP में 10 हजार करोड़ रुपए का योगदान दिया
यूट्यूब दुनिया का सबसे पॉपुलर वीडियो स्ट्रीमिंग प्लेटफॉर्म। 2005 में आज ही के दिन यानी 23 अप्रैल को यूट्यूब पर पहला वीडियो अपलोड किया गया था। हालांकि तीन दोस्तों ने इसे वीडियो स्ट्रीमिंग के लिए नहीं बल्कि ऑनलाइन डेटिंग सर्विस के लिए तैयार किया था।
पहला आइडिया बुरी तरह फेल होने के बाद इसमें वीडियो अपलोड किए जाने लगे। आज दुनियाभर के 229 करोड़ लोग यूटयूब इस्तेमाल कर रहे हैं। हालांकि यूएस के इस प्लेटफॉर्म के अमेरिका से ज्यादा भारत के यूजर्स हैं।
यूट्यूब का पहला वीडियो अपलोड हुए 18 साल होने पर आज जानेंगे इसके बनने की कहानी और इससे जुड़े कुछ बेहद इंट्रेस्टिंग फैक्ट्स- 
स्टोरी शुरू करने से पहले जानेंगे क्या है यूट्यूब
कैसे शुरू हुआ यूट्यूब?
बात 2004 की है। ऑनलाइन पेमेंट सिस्टम- Paypal (अमेरिकन मल्टीनेशनल फाइनेंशियल टेक्नोलॉजी कंपनी) में काम कर चुके तीन दोस्तों चैड हर्ली, स्टीव चेन, जावेद करीम सैन फ्रांसिस्को में हुई एक डिनर पार्टी में मिले। तीनों ने एक ऑनलाइन डेटिंग सर्विस शुरू करने का प्लान बनाया। 2005 में वैलेंटाइन्स डे पर 14 फरवरी को डोमेन Youtube.com लॉन्च किया गया। इसका पहला ऑफिस एक गैरेज में बनाया गया।
डेटिंग सर्विस फेल हुई तो बन गया वीडियो स्ट्रीमिंग प्लेटफॉर्म
तीनों दोस्त चाहते थे कि लोग इस पर अपना वीडियो अपलोड कर बताएं कि उन्हें किस तरह का लाइफ पार्टनर चाहिए। समय गुजरा लेकिन इसमें कोई वीडियो अपलोड नहीं हुआ। आइडिया फेल होने के बाद तीन फाउंडर में से एक जावेद करीम ने 23 अप्रैल 2005 को इसमें पहला वीडियो अपलोड किया।
इस वीडियो का टाइटल ‘मी एट द जू’ था। 19 सेकेंड के इस वीडियो में जावेद करीम खुद सैन डिएगो जू में हाथियों पर बात करते दिखे थे। सितंबर 2005 तक यूट्यूब के पहले वीडियो को 10 लाख से ज्यादा व्यूज मिले थे। आज उस वीडियो पर 26 करोड़ व्यूज और 1.3 करोड़ लाइक्स हैं। जावेद ने ट्रायल के लिए चैनल बनाया था, जिसमें मी एट द जू 18 सालों में अपलोड हुआ इकलौता वीडियो है। बस यहीं से यूट्यूब डेटिंग साइट से वीडियो प्लेटफॉर्म बना।
एक साल में ही फास्टेस्ट ग्रोइंस साइट बनी 
शुरुआती ग्रोथ देखते हुए Paypal के CFO रोएलोफ बोथा ने भी इसमें पैसे लगाए और यूट्यूब को लगातार इन्वेस्टर्स मिलने लगे। लॉन्च होने के महज एक महीने बाद मई 2005 तक Youtube.com में हर दिन 30 हजार से ज्यादा यूजर्स आने लगे, 6 महीने में ही ये संख्या 20 लाख यूजर तक पहुंच गई। 2006 में यूट्यूब फास्टेस्ट ग्रोइंग साइट थी।
वीडियो में विज्ञापन के खिलाफ थे पूर्व CEO चेड हर्ली
अगस्त 2006 से कई चैनल और कंपनियां फास्टेस्ट ग्रोइंग साइट के वीडियो में एड लगाकर प्रमोशन करने लगे थे। ऐसे में यूट्यूब के पूर्व CEO चेड हर्ली ने एड सिस्टम की आलोचना करते हुए कहा था कि ये फीचर यूजर फ्रैंडली नहीं है। इसके बावजूद कमाई के लिए अगस्त 2007 से वीडियो के बीच एड दिखाए जाने लगे।
Youtube और utube की लड़ाई 
1996 में utube.com नाम से एक पाइप मैन्यूफैक्चरिंग कंपनी ने डोमेन बनाया था। इस साइट में शुरुआती ट्रैफिक न के बराबर था, लेकिन जब youtube आया तो इस डोमेन में इतना ट्रैफिक आने लगा कि इसका सर्वर उसे मैनेज नहीं कर पाया। दरअसल, लोग youtube.com की जगह utube.com पर चले जाते थे।
रोजाना इस गलती से हजारों लोग गलत वेबसाइट पर पहुंच जाते थे। 2006 में utube.com ने परेशान होकर youtube के खिलाफ मुकदमा तक दायर किया था, हालांकि कोर्ट ने इसे खारिज कर दिया। आखिरकार, हारकर utube.com ने डोमेन बदलकर utubeonline.com कर लिया।
Youtube के सारे वीडियो देखने में लगेंगे 57000 साल 
यूट्यूब में 7 बिलियन यानी 700 करोड़ वीडियो अपलोड हो चुके हैं। यूट्यूब वीडियो की एवरेज लेंथ 4 मिनट 20 सेकेंड हैं। अगर लगातार यूट्यूब की वीडियोज देखी जाएं तो सारी वीडियोज देखने में 57000 साल लगेंगे।
यूट्यूब चीन, ईरान, नोर्थ कोरिया समेत 23 देशों में बैन है।
यूट्यूब एड से छुटकारा पाने के लिए 2022 तक 20 मिलियन लोगों ने इसका एड फ्री पेड सब्सक्रिप्शन लिया है।
2021 में भारतीयों ने कमाए 10 हजार करोड़ 
ऑक्सफोर्ड इकॉनोमिक्स की रिपोर्ट के अनुसार, 2021 में भारतीय यूट्यूबर्स ने GDP में 10 हजार करोड़ रुपए का योगदान दिया। रिपोर्ट के अनुसार, इन यूट्यूबर्स ने 7,50,000 फुल-टाइम नौकरियों के बराबर कमाई की है।
यूट्यूब के रिकॉर्ड
बेबी शार्क सॉन्ग यूट्यूब का पहला गाना है जिस अब तक 12 बिलियन (120 करोड़) व्यूज हैं। ये यूट्यूब पर सबसे ज्यादा देखा गया वीडियो है। 2020 में बना ये रिकॉर्ड आज भी कायम है। ये बच्चों का गाना है जिसे साउथ कोरियन एंटरटेनमेंट कंपनी के पिंकफोंग चैनल ने अपलोड किया था।
2012 में यूट्यूब पर अपलोड हुआ गंगनम स्टाइल गाना 1 बिलियन व्यूज पार करने वाला पहला म्जूयिक वीडियो था।
भारत का T-Series दुनिया का सबसे ज्यादा सब्सक्रिप्शन वाला यूट्यूब चैनल है। इस चैनल के 240 मिलियन सब्सक्राइबर्स हैं।
2021 में हटाया डिस्लाइक बटन
नवंबर 2021 से यूट्यूब ने वीडियोज से डिस्लाइक काउंटिंग पब्लिक डिस्प्ले बंद कर दिया है, क्योंकि लोग इसका इस्तेमाल साइबर बुलिंग के लिए कर रहे थे।
2018 तक जस्टिन बीबर का गाना बेबी यूट्यूब का सबसे ज्यादा डिस्लाइक वाला वीडियो था, जिसे 10 मिलियन थंब्स डाउन मिले थे। 2018 में ये सबसे ज्यादा डिस्लाइक वीडियो का रिकॉर्ड यूट्यूब रीवाइंड 2018 ने तोड़ा, जिसे 19 मिलियन लोगों ने डिस्लाइक किया था। हालांकि अब डिस्लाइंक काउंटिंग डिस्प्ले बंद कर दिया गया है।
एक गरीब परिवार ने 2009 में चार्ली बिट माय फिंगर वीडियो अपलोड की थी। ये एक बच्चे का वीडियो है जो अपने बड़े भाई की उंगली काट लेता है। 2009 से 2011 तक ये सबसे ज्यादा देखा गया यूट्यूब वीडियो था। द मिरर के अनुसार इस वीडियो की रॉयल्टी और विज्ञापन से परिवार ने 2017 में अपना घर खरीद लिया था।
